Document ID: 31996R1890

Komisijas Regula (EK) Nr. 1890/96
(1996. gada 30. septembris),
kas groza Regulu (EK) Nr. 3223/94 par sīki izstrādātiem noteikumiem ievešanas režīma piemērošanai augļiem un dārzeņiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 18. maija Regulu (EEK) Nr. 1035/72 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1363/95 [2], un jo īpaši tās 23. panta 2. punktu,
tā kā Komisijas 1994. gada 21. decembra Regula (EK) Nr. 3223/94 [3], kurā jaunākie grozījumi izdarīti ar Regulu (EK) Nr. 2933/95 [4], paredzēja sīki izstrādātus noteikumus augļu un dārzeņu ievešanas režīma piemērošanai;
tā kā vidējās reprezentatīvās cenas produktiem, kas ievesti no trešām valstīm, nevar uzskatīt par nozīmīgām Kopienas līmenī, ja tās attiecas uz daudzumiem, kas ir mazāki par vienu tonnu; tā kā tādēļ dalībvalstīm nav vajadzības informēt par šādām cenām Komisiju;
tā kā, ja kādam attiecīgās izcelsmes produktam standarta importa vērtību piemēro nemainīgi septiņas dienas, tad šā produkta importu var uzskatīt par pārtrauktu uz laiku; tā kā minētā vērtība tādēļ būtu jādzēš;
tā kā Regula (EK) Nr. 3223/94 izveidoja cenu reģistrācijas mehānismu reprezentatīvajos tirgos ar nolūku noteikt standarta importa vērtību, lai noteiktu sūtījumā importēto produktu vērtību nolūkā veikt to tarifikāciju; tā kā, ievērojot Komisijas Regulu (EK) Nr. 1558/96 [5], pārstrādei importētajiem bumbieriem un plūmēm, kuru izcelsme ir Centrāleiropas asociētajās valstīs, 1996. gada noteiktos periodos piemēro atsevišķas cenas; tā kā tiem produktiem, kurus nepārdod sūtījumā reprezentatīvajos tirgos, drīkst īstenot tiešas cenu reģistrācijas mehānismu to tarifikācijai; tā kā minētajā mehānismā drīkst ietvert tikai attiecīgo produktu tarifikāciju, pamatojoties vai nu uz šo produktu FOB cenām plus apdrošināšanas un transporta izmaksas līdz Kopienas muitas teritorijas robežai, vai arī uz muitas vērtību, kas minēta Padomes 1992. gada 12. oktobra Regulas (EK) Nr. 2913/92, ar kuru tiek ieviests Kopienas Muitas kodekss [6], kura grozīta ar Komisijas Regulu (EEK) Nr. 2454/93 [7], 30. panta c) apakšpunktā;
tā kā šajā regulā paredzētie pasākumi ir saskaņā ar atzinumu, ko sniedz Augļu un dārzeņu pārvaldības komiteja,
IR PIEŅĒMUSI ŠO REGULU.
1. pants
Regulu (EK) Nr. 3223/94 groza šādi.
1. Tās 2. panta 1. punktu papildina ar šādu daļu:
"Ja b) apakšpunktā minētie daudzumi ir mazāki par vienu tonnu, tad atbilstošās cenas nepaziņo Komisijai."
2. Tās 4. panta 4. punktu papildina ar šādu daļu:
"Tās beidz piemērot, ja tomēr Komisijai septiņas nākamās dienas nav paziņota nekāda vidējā reprezentatīvā cena."
3. Pielikumu aizstāj ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 30. septembrī

Labels: 2
3
17